ธนารักษ์ไล่ล่าขอคืนที่ราชฯมาพัฒนาเอง
ธนารักษ์ล่าชื่อ ยึดที่ราชพัสดุที่ให้รัฐวิสาหกิจเช่าและไม่ได้ใช้ประโยชน์ หรือใช้ผิดวัตถุประสงค์กลับมาบริหารเอง
7 ม.ค. 2556

ธนารักษ์ล่าชื่อ ยึดที่ราชพัสดุที่ให้รัฐวิสาหกิจเช่าและไม่ได้ใช้ประโยชน์ หรือใช้ผิดวัตถุประสงค์กลับมาบริหารเอง
นายนริศ ชัยสูตร อธิบดีกรมธนารักษ์ กล่าวว่า ได้สั่งการให้ผู้บริหารกรมธนารักษ์เร่งสำรวจที่ราชพัสดุทั่วประเทศที่อนุญาตให้รัฐวิสาหกิจต่างๆ ครอบครองใช้ประโยชน์มาแต่เดิมตั้งแต่ พ.ร.บ.ที่ราชพัสดุ พ.ศ. 2518 บังคับใช้ ทำให้รัฐวิสาหกิจใช้ที่ราชพัสดุโดยไม่ต้องเสียค่าเช่า 
ขณะนี้พบว่ามีการใช้ที่ราชพัสดุดังกล่าวไม่คุ้มค่า และมีการเลิกใช้ไปแล้วแต่ไม่ยอมส่งคืนโดยอ้างว่ายังมีโครงการอื่นต้องใช้พื้นที่ นอกจากนี้ยังพบว่ารัฐวิสาหกิจนำที่ราชพัสดุดังกล่าวไปพัฒนาเชิงพาณิชย์ที่ไม่ใช่ภารกิจหลักของรัฐวิสาหกิจนั้นๆ ซึ่งเป็นการดำเนินการไม่ถูกต้อง ที่ผ่านมากรมธนารักษ์ได้เรียกขอที่ดังกล่าวคืนแต่ได้รับการปฏิเสธ
นายนริศ กล่าวว่า กรมธนารักษ์จึงได้กำหนดหลักเกณฑ์เงื่อนไขให้รัฐวิสาหกิจคืนที่ราชพัสดุที่ไม่ได้ใช้ประโยชน์ไว้ 2 แนวทาง ในแนวทางแรกหากรัฐวิสาหกิจต้องการส่งที่ราชพัสดุคืน โดยขอให้มีการสร้างอาคารชดเชยให้ ทางกรมธนารักษ์ก็จะดำเนินการให้ตามความเหมาะสมแนวทางที่สอง หากรัฐวิสาหกิจใดต้องการคืนที่ราชพัสดุ และต้องการใช้พื้นที่ในอาคารที่ส่งคืนเป็นบางส่วนทางกรมธนารักษ์ก็พร้อมจะพิจารณาเงื่อนไขให้
สำหรับพื้นที่ราชพัสดุของรัฐวิสาหกิจที่น่าสนใจ เบื้องต้นเป็นของโรงงานยาสูบบนถนนสาทร เนื้อที่ประมาณ 6 ไร่ อยู่ติดกับสถานีรถไฟฟ้าบีทีเอสสุรศักดิ์ ซึ่งทิ้งไว้ว่างเปล่า สามารถพัฒนาเป็นอาคารสำนักงานหรือโรงแรมระดับบนให้เช่าในราคาสูงได้
นอกจากนี้ ยังมีที่ราชพัสดุที่อยู่ในการครอบครองของการเคหะ บริเวณดินแดง เนื้อที่ประมาณ 2 ไร่เศษ การประปานครหลวง ที่บริเวณคลองเตย มีศักยภาพในเชิงพาณิชย์ได้มาก ที่เหลือเป็นที่ราชพัสดุของรัฐวิสาหกิจในต่างจังหวัด มีทั้ง สุรินทร์ นครพนม ลพบุรี และ สงขลา สุราษฎร์ธานีนายนริศ กล่าวว่า ได้สั่งการให้ผู้บริหารรายงานความคืบหน้าการขอที่ราชพัสดุคืนจากรัฐวิสาหกิจทุกไตรมาส คาดว่าจะได้ที่กลับมาพัฒนาในเชิงพาณิชย์ เป็นผลดีกับเศรษฐกิจ และป้องกันการบุกรุกที่อีกด้วย